Kuurnan esimerkki on ääritapaus, mutta lievempiä rikkomuksia tulee vastaan jatkuvasti.

Monesti kyse on piittaamattomuudesta. Omien tekojen seurauksia vähätellään tai niitä ei ymmärretä. Kyllä järvissä kaloja riittää, mitä merkitystä muutamalla kalalla voi olla?

Alamittoja noudatetaan sinne päin tai ajatellaan, että mökkiverkkoihin sattumalta päätyneen uhanalaisen lohen voi pitää.

Pielisjoen suulla Kurenniemi tähystää Saimaalle. Vetouistelijat kalastavat usein aivan jokisuun kieltoalueen rajalla. Ajatuksena on selvästi tavoitella lohikaloja, mutta välttää sakot kieltoalueella kalastamisesta.

”En ymmärrä, miksi lohien vaelluksen aikaan pitää leikkiä ja kalastaa tuollaisessa paikassa”, Kurenniemi ihmettelee. Osin varkaan tekee vähäinen valvonta.

Kurenniemi myöntää, ettei esimerkiksi heillä juuri ole resursseja rutiinivalvontaan alueen järvillä. Tarvetta olisi.

”Heinäkuun lopussa teimme parin päivän tehovalvonnan Höytiäinen-järvelle. Lähes joka neljäs kalasti ilman lupaa”, Kureniemi sanoo.

Moni jatkoi vilunkia kiinni jäätyäänkin.

”Tarkastuksessa väitettiin, että lupa on kotona. Lupa ostettiin ja tarjottiin sitä jälkikäteen poliisille. Huijauksesta jää kiinni, koska luvasta näkee milloin se on ostettu.”

Kalastuksenvalvojat liikkuvat yleensä kaksin joko autolla tai veneellä. Kurenniemi harmittelee, ettei valvojia riitä molempiin yhtä aikaa.

”Jos olemme rannalla autolla ja kieltoalueella kalastetaan veneestä, voimme vain kiikaroida veneen tuntomerkkejä.”

Jos taas liikkuu veneellä, rannalta on helppo paeta. Yleensä salakalastajat myös pyrkivät karkuun. Jos pako epäonnistuu, useimmat tyytyvät kohtaloonsa ja korkeintaan näyttävät nyrpeää naamaa.

Kerran humalainen salakalastaja tosin uhkasi heittää Kurenniemen sillalta jokeen. Uhkaus jäi toteuttamatta.

Mikäli salakalastajia on useita, Kurenniemi yrittää saada avuksi poliisipartion. Se lisää turvallisuutta, mutta ennen kaikkea apua tarvitaan pakenijoiden tavoittamisessa.

Poliisilla on myös laajemmat toimivaltuudet. Kalastuksenvalvoja ei esimerkiksi saa tutkia salakalastajien laukkuja tai ajoneuvoja.

Kurenniemi pysäyttää Pielisjoen suulla sijaitsevan kahvilan pihaan.

Jotta valvonta olisi mahdollisimman tehokasta, kahvitauotkin käytetään hyväksi. Ikkunapöydästä on kätevä kiikaroida aallonmurtajalle, jossa luvattomia kalastajia usein liikkuu.

Kun Kurenniemi yhyttää luvattoman kalastajan, hän takavarikoi tämän kalastusvälineet ja tekee poliisille rikosilmoituksen. Mikäli näyttö riittää, perässä seuraa sakko.

Kovin suuri pelote ei ole. Kuurnasta kiinni jääneiden rikosnimike on ollut kalastusrikkomus. Rangaistus on tyypillisesti 8–12 päiväsakkoa, pienimmillään 48 euroa.

”Äärimmäisen uhanalaisen eläimen tappamiseen suhtaudutaan kuin näpistykseen”, Kurenniemi tuskailee.

Järvilohen tappamisesta ei ole määrätty korvaushintaa muiden uhanalaisten eläinten tavoin. Esimerkiksi saimaannorpalla se on noin 10 000 euroa. Jopa kalalokin tappajalle rapsahtaa sadan euron maksu.

Kalastuksen sääntelyä kiristettiin vuoden 2016 alussa voimaan tulleessa uudessa kalastuslaissa. Esimerkiksi useiden kalalajien alamittoja nostettiin.

Ei riittävästi, sanoo Ala-Koitajoen suojeluhankkeessa mukana oleva tutkija Aurora Hatanpää.

”Alamittojen tarkoitus on varmistaa, että kalat ehtivät kutea edes kerran”, hän muistuttaa.

Järvilohen alamitta on 60 senttiä. Kuurnalta pyydetyt järvilohen emokalat ovat olleet pienimmillään 70-senttisiä. Nykyiset alamitat eivät siis varmista edes yhtä lisääntymiskertaa.

Eikä kyse ole vain uhanalaisista lohikaloista.

Saaristomerellä juuri ja juuri alamitan täyttäviin kuhiin kohdistuva runsas kalastus on pienentänyt kalojen keskikokoa merkittävästi. Kalastuspaineessa sukuaan kykenevät jatkamaan vain mahdollisimman pieninä lisääntyvät kalat. Ne taas saavat pieniä jälkeläisiä.

Oulujärvellä kertaalleen elpynyt kuhakanta romahti 2000-luvulla uudelleen kalastuksen takia. Liian pieni alamitta varmisti, että kalat kalastettiin ennen kuin ne ehtivät kutea.

Silti kummassakin tapauksessa alamittojen nostoa on vastustettu. Monet eivät suostu uskomaan ongelmien johtuvan kalastuksesta.